40 de părinți și victime de la ”Colectiv” au cerut judecătorilor retrimiterea dosarului la Parchet, spunînd că procurorii n-au lămurit ce s-a întîmplat cu adevărat pe 30 octombrie 2015 Tribunalul București decide pe 29 decembrie dacă procurorii refac cercetările sau cazul merge înainte în instanță doar cu acești inculpați

vineri, 23 decembrie 2016, 4:18

Cele patru dosare legate de cazul ”Colectiv” înaintează lent spre curte.

Nici unul nu a ajuns pe fond.

În cel mai mare dintre ele, dosarul-mamă, sînt inculpați Paul Gancea, Alin Anastasescu și Costin Mincu (patronii clubului ”Colectiv”), Daniela Niță (patroana firmei de pirotehnie Golden Ideas Fireworks Artists SRL, care a lansat artificiile), fratele ei Cristian Niță și angajatul acestei firme Viorel Zaharia, cel care a participat la montarea artificiilor, dar care era afară din club în momentul aprinderii lor.

Cinci inculpații sînt acuzați de ucidere din culpă și unul de favorizarea infractorului în cazul a 64 de oameni morți. În plus, ei sînt acuzați pentru vătămare din culpă în cazul a aproximativ 20 de răniți.

Restul de 80 de răniți intră în alt dosar.

În acest dosar-mamă s-au constituit parte civilă aproape 90 dintre victime.

În această săptămînă, aproape jumătate dintre victime au contestat în camera preliminară a Tribunalului București felul în care Parchetul General a alcătuit dosarul.

Ei consideră că procurorii nu au elucidat nici ce s-a întîmplat în clubul ”Colectiv” și nici nu au stabilit corect vinovățiile.

Tribunalul urmează să se pronunțe joi, 29 decembrie 2016: merge pe mîna procurorilor și trimite dosarul la fond sau acceptă contestația victimelor și întoarce dosarul la Parchet.